Skont linji gwida ġodda maħruġa mill-Ministeru għas-Saħħa, il-barbiera jistgħu jqaxxru l-barba u l-beauticians jistgħu jmorru lura biex joffru trattamenti tal-wiċċ. Skond il-linji gwida għas-salons tax-xagħar u l-barbiera, "tqaxxir u restyling ta' daqna jistgħu jsiru sakemm l-appuntamenti ma jkunux itwal minn 15-il minuta." Irrakkomandaw ukoll li l-użu tat-talcum powder u xkupilji tal-għonq jiġu evitati u l-aħjar li jintuża xugaman nadif. Mill-banda l-oħra l-beauticians, jistgħu jaħdmu fuq il-wiċċ iżda dan "għandu jsir bl-użu ta' struttura perspex li titpoġġa bejn it-terapista u l-klijent." L-awtoritajiet qegħdin ukoll jgħaddu l-parir li l-użu ta' trattamenti tal-fwar jew tekniki li jiġġeneraw il-fwar ma jintużawx għalissa. Barra minn dawn, kemm il-barberi kif ukoll l-beauticians u l-klijenti rispettivi tagħhom għandhom bżonn jagħmlu użu minn maskri tal-wiċċ jew visors.